‘Nie voldoende bewyse’ om sluipmoordbewerings te steunDie VSA se ambassadeur in Suid-Afrika, Lana Marks. (Foto: Twitter) Die Staatsveiligheidsagentskap sê daar is in dié stadium nie voldoende bewyse beskikbaar om die bewerings te ondersteun dat die Iranse regering ŉ komplot smee om Lana Marks, die Amerikaanse ambassadeur in Suid-Afrika, te vermoor nie. Mava Scott, woordvoerder van die Staatsveiligheidsagentskap, het Vrydag in ŉ verklaring gesê regeringsamptenare het nou versoek dat die Amerikaanse regering bykomende inligting aan Suid-Afrika verskaf. “Die inligting sal weer hersien en beoordeel word sodra ons dit ontvang.” Volgens Scott neem die Suid-Afrikaanse regering alle beweerde bedreigings ernstig op. “Ons het daarom die veiligheidsituasie en waaksaamheid verhoog. Dit is ons plig om alle diplomatieke sendings en hul personeel in Suid-Afrika te beskerm.” Bewerings van ŉ komplot teen Marks het verlede naweek die lig gesien nadat die Amerikaanse webwerf Politico berig het dat Amerikaanse amptenare luidens ŉ Amerikaanse intelligensieverslag reeds ŉ geruime tyd bewus is van ŉ beweerde sluipmoordpoging op Marks. Dít na bewering uit weerwraak vir die dood van die Iranse generaal Kassem Soleimani. Soleimani is in Januarie vanjaar in ŉ Amerikaanse hommeltuigaanval in Irak dood. Iran ontken egter die bewerings ten sterkste. Marks (66) is in Suid-Afrika gebore en is verlede Oktober as Amerikaanse ambassadeur beëdig. Sy en pres. Donald Trump van die VSA ken mekaar al twee dekades lank. Politico berig sy word vermoedelik weens haar jare lange vriendskap met Trump geteiken.